答諸友
作者：于石
朝代：宋

paragraphs: 之子詞場無敵手，騎麟翳鳳集北斗。
藉藉人間月旦評，滔滔筆下風濤吼。
方摶扶摇九萬里，可速則速久則久。
文章何止擬相如，政事亦堪脩冉有。
回首落日烟塵昏，滿眼風寒沙石走。
老天應未喪斯文，君子固宜知所守。
刀以銛而缺，硯以鈍而壽。
名高多謗毀，女妒無妍醜。
乃知明哲可保身，安用嚅唲浪開口。
悠然一笑對南山，壁上有琴樽有酒。